بعدك ماجزت نفس الصفات البيك
طبعك ماتغير من صغر سنك
عاشرتك عمر من مشيك اني أقراك
وأندلك مغمض ماتهت عنك
أعرف باللبن وبذن ادي مخبوط
وجف الثخنك هم يكدر يشنك
زمن بيه الذيول أجاوزت عالروس
وأنت ويه الزمن أجاوبت جنك
تريد تصير بيه وحاولت مرات
تكص هاي الجفوف الكبل شالنك
لا والصورك والساندك وانطاك
ماتكدر ضنونك غلط دلنك
أني مخاوي الصدك والغيرة والاحساس
وعكس هاي الصفات البيه خاونك
تلمع مو ذهب ممكن تغش الناس
ماغشني البريق وفرزنت رنك
لان مكشوف اليه وحافظك عالغيب
وانت تموت غيظ عيوني يقرنك
وأعرفك حته من تبجي بدمع تمساح
قاري اسباب نوحك وافتهم ونك
هم يطلع فجر وتواجه أني وياك
وموش اني الجروح البيه يلكنك